“Ania
ti napasamak kenni Kanor, Marcos?” nakunak ngem mangrugin nga
agkakapsut ti tumengko.
“Kellaat
lattan a nakusbo, Manang. Impanmi iti Lapira Hospital.”
Riniingko ni Andy ket binilinko a
kitaenna dagiti kakabsatna. Nangipisokak iti tisirt ni lakay iti
plastik a bag.
Naammuak nga adda koma agpaitulod
a pasahero ken ni lakay. Ngem idi tumakder, kellaat lattan a natuang.
Idi arayaten da Marcos, imbagana nga itarayda iti ospital ta
agkakapsut kano.
Adda naikabit a suero ken ni lakay
idi umunegak iti kuarto a nakaipananna. Iti dayta a darikmat,
nakagatko ti bibigko, Manong Danny. Iti panangdayas kenkuana ti lawag
manipud iti flourescent lamp, nakabesbessag ni lakay. Kasla adu ti
limmakayanna.
Idi madlawnak, nagmulagat.
Pinilitna ti immisem. Nagtugawak iti sikiganna. Sinapul ti imana ti
dakulapko sana pinetpetan.
Diak nasarkedan ti luak, Manong
Danny. Iti panagriknak, kasla maysa a nakutoran a piek ni lakay,
agbirbirok iti pudot a pagkamanganna.
“Kumusta ti
panagriknam?” sinaludsodko.
“Nasayaat
metten,” insungbatna.
“Lakay, idi
pay laeng nga ibagbagak kenka a kitaem ti bagim, ania ngay itan.”
“Ala, huston.
Inton bigat, rummuarakto met laengen.”
Ngem kabigatanna, saan a
pinalubosan ti doktor ni lakay. Paliiwenda kano pay. Agkedked koma
ni lakay ngem imbagak a masapul nga aginana pay ta nakapsut pay
laeng.
Iti maikatlo nga aldawmi iti
ospital, pinaayabannak ti doktor.
“Nakaron ti
sakit ni lakay, Mrs. ket nataninganen ti panagbiagna!”
Naklaatak iti dayta nga impakaammo
ti doktor, Manong Danny. Kasla nagtupak kaniak ti lubong. Ni Kanor,
addan taning ti biagna?
Inkeddengko nga iyawid ni lakay
iti balay. Nasaysayaat nga iti balay ti pangpalabsanna iti nabatbati
pay nga aldaw ditoy lubong.
Awan ti nangipalgakak iti sakit ni
lakay, Manong Danny. Uray dagiti annakko, saanda nga ammo a dandanin
pumanaw iti sidongda ti amada.
Sangkapapilit ni Kanor ti ipapanna
panagpasada ngem imbagak nga aginana pay ta dayta ti bilin ti doktor.
“Kasanon ti
panagbiagtayo no diak agpasada?” nakunana iti naminsan.
“Agangkatak
iti nateng a mapanko ilako iti tiendaan iti ili,” nakunak.
Pinilitko a pinaragsak ti langak
no kasdiay a kadennak ni lakay ken dagiti annakmi, Manong Danny. Ngem
iti rabii, no nakaturogdan, pamrayak ti mapan iti kadaklan ket iti
abay ti tawa, siulimek a sangitak ti kasasaadmi.
Maysa a rabii, diak nadlaw a
rimmuar ni Kanor. Madamaak nga agsansanto rosario iti sanguanan ti
bassit nga altar. Inurayna a malpasak.
“Baket, diak
kayat nga agladingitkayo no pumusayak. Narigat kaniak, ta
panawankayonton, dikayonton maaywanan, maisapulan kadagiti
kasapulanyo ditoy balay. Ngem ammok a dimonto baybay-an dagiti
annakta…”
Nagtung-edak, Manong Danny. Uray
saankon nga ibalikas, ammon ni Kanor nga asidegen ti isisinana iti
sidongmi.
Adda dagiti darikmat a seknannak
ti isusuko. Ngem no sumangbay dayta a rikna, pamrayak ti
agparintumeng iti bassit nga altar ken agkararag iti Naindaklan nga
Ina tapno ikkannak iti pigsak a mangibaklay kadagiti problemami a
sangapamilia.
Wen, Manong Danny, pinabilegko ti
bagik tapno di makita ti asawak ken dagiti annakko nga umas-assibay
ti isusukok iti daytoy nadagsen a pannubok iti biagmi.
Nakunak iti bagik: ipaayko ken ni
Kanor amin a pagragsakanna iti nabatbati pay a panawen iti biagna,
iti panawen a kasapulanna ti ayat ken pammateg a dakami laeng nga
aginana ti makaited.
Tengnga ti rabii ti Disiembre 24
idi magsatan ti anges ni Kanor, Manong Danny. Pannakayanak ti Mesias!
Isasangbay ti Ari ti Ayat.
Ngem pimmusay ni lakay a nasimbeng
ti panunotna.Pimmusay nga addakami iti sibayna. Pimmusay nga ammona a
saanko a baybay-an dagiti annakkmi. Pimmusay nga ammona nga agingga
iti maudi a kanitona ditoy lubong, ipatpategmi.
Asideg manen ti Paskua, Manong
Danny. Maipalagip manen kaniak nga iti maysa a paset ti biagko, adda
maysa a Kanor a gapu iti panangipategna kadakami, inyaradona ti
bagina iti trabaho tapno agnam-aykami.
Wen, naaklonmin nga awanen iti
sidongmi. Nupay adda dumuko a saem no dadduma, inawatmi a maysa a
pannubok ti ipupusayna a mangted kadakami iti dakdakkel a pigsa ken
kired iti pannakidangadangmi iti biag.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn bem_Latn ilo_Latn ilo_Latn ilo_Latn sag_Latn ilo_Latn ilo_Latn ilo_Latn ilo_Latn ilo_Latn knc_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn bjn_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn hun_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn